**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 04.10.2023 ora 08.00 – 05.10.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 05.10.2023, ora 08.00**

**RÂURI:**

**Debitele au fost în general staționare,** exceptând cursurile râurilor Crasna, Târnava Mică, cursurile inferioare ale Someșului și Crișului Negru, cursul mijlociu și inferior al Arieșului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste mediile multianuale lunare) pe unele râuri din bazinul superior al Jiului și mai mici (sub 30% din normalele lunare) pe râurile din bazinele hidrografice: Iza, Tur, Lăpuș, Crișul Negru, Arieș, Moravița, Caraș, Cerna, Vedea, Tazlău, Rm. Sărat, Bârlad, Jijia, Bahlui, pe unii afluenți din bazinele superioare ale Mureșului și Argeșului, din bazinul superior și mijlociu al Oltului și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare.**

Sunt posibile creșteri izolate de niveluri și debite pe unele râuri mici din vestul, centrul, estul țării și zona montană, ca urmare a precipitațiilor sub formă de aversă prevăzute.

Nivelurile pe râuri la stațiile hidrometrice se vor situa sub COTELE DE ATENȚIE.

**DUNARE:**

**Debitul la intrarea în țar****ă (secțiunea Baziaș) în** **intervalul 04.10.2023 – 05.10.2023** **a fost în scădere, având valoarea de** **2600 m3/s,** sub media multianuală a lunii **octombrie (3850 m3/s) .**

În aval de Porţile de Fier debitele au fost în scădere pe sectorul Gruia – Tr. Măgurele, în creştere pe sectorul Zimnicea – Brăila și relativ staționare pe sectorul Galați – Tulcea.

**Debitul la intrarea în țară (secțiunea Baziaș) va fi în scădere (2500 m3/s).**

În aval de Porțile de Fier debitele vor fi în scădere pe sectorul Gruia – Giurgiu și în creştere pe sectorul Oltenița – Tulcea.

**2.** **Situaţia meteorologică în intervalul 04.10.2023, ora 08.00 – 05.10.2023, ora 08.00**

**În ţara,** vremea a fost caldă, chiar deosebit de caldă în sudul și parțial în centrul și estul țării, cu abateri pozitive față de mediile climatologice specifice de 5...8 grade. Cerul a fost variabil, cu înnorări temporare în vestul, centrul și nordul teritoriului și spre seară, dar mai ales noaptea s-au semnalat averse slabe, pe arii restrânse la munte, în Transilvania și izolat în Crișana și Moldova. În zona Carpaților Orientali, izolat ploile au fost însoțite de descărcări electrice. Vântul a suflat slab și moderat, cu unele intensificări în primele ore ale intervalului pe crestele montane, dar local și temporar în prima parte a zilei și în nordul Moldovei. Temperaturile maxime s-au situat între 18 grade la Ocna Șugatag și 29 de grade la Calafat, Ploiești, București-Băneasa și Filaret, iar la ora 6 valorile termice se încadrau între 6 grade la Supuru de Jos și Toplița și 18 grade la Buzău. Dimineața și în a doua parte a nopții, pe văi și în depresiuni, izolat a fost ceață.

*Observație: au fost emise 2 atenționări cod galben pentru fenomene meteo periculoase imediate.*

**La Bucureşti,** vremea s-a menținut frumoasă și a continuat să se încălzească, devenind deosebit de caldă pentru această dată. Cerul a fost mai mult senin ziua și variabil noaptea, iar vântul a suflat slab și moderat. Temperatura maximă a fost de 28 de grade la Afumați și 29 de grade la Filaret și Băneasa, iar la ora 6 se înregistrau 16 grade la Afumaţi şi 17 grade la Filaret și Băneasa.

**3. Prognoza meteorologică în intervalul 05.10.2023, ora 08.00 – 06.10.2023, ora 08.00**

**În ţara,** vremea va fi mai caldă decât în mod normal pentru această perioadă în cea mai mare parte a țării. Temperaturile maxime se vor încadra între 19 și 27 de grade, iar cele minime între 1...2 grade în depresiunile Carpaților Orientali și 15...16 grade pe litoral. Cerul va fi variabil, cu înnorări temporare și pe arii restrânse averse, după-amiaza posibil însoțite de descărcări electrice -pe parcursul zilei în zona montană și submontană, mai ales a Carpaților Meridionali și de Curbură, precum și în Transilvania, Muntenia, Dobrogea și sudul Moldovei, în restrângere noaptea, cu o probabilitate mai mare către sud-est. Vântul va sufla slab și moderat, cu ușoare intensificări la munte, mai ales în zona Carpaților de Curbură (rafale de 55...60 km/h), iar în a doua parte a intervalului și în est (viteze de 40...50 km/h). Dimineața și noaptea, izolat va fi ceață.

**La Bucureşti,** vremea va fi mai caldă decât în mod normal la această dată. Cerul va fi variabil, iar vântul va sufla slab și moderat. Temperatura maximă va fi de 24...26 de grade, iar cea minimă de 10...13 grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

**A.B.A. Prut-Bârlad**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei II de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**